# Maria Josefa de Riba

Maria Josefa de Riba i Salas (Granollers, 20 de juliol de 1913 – 7 de març de 2008), coneguda també com Pepa Riba o Josefa de Riba, va ser una tenista catalana impulsora del tenis femení que va guanyar nou títols individuals, quatre de dobles i un de mixt.

## Trajectòria

Josefa de Riba va començar a jugar als anys trenta i el 1933 va ser campiona de Catalunya individual de segona categoria. Va passar a primera categoria l’any 1943, després que aquella temporada hagués guanyat els campionats de primera i segona. Així, a partir del 1944 i fins mitjans dels anys 50 va ocupar assíduament la primera posició del tenis català i espanyol. Igualment, va ser de les primeres tenistes catalanes i espanyoles en jugar a l’estranger. Entre 1944 i 1950 va guanyar set Campionats d’Espanya individuals, quatre de dobles i sis de mixtes, i va disputar diversos tornejos internacionals. L’any 1946 va guanyar el Torneig Internacional de S’Agaró, en la primera edició després de la represa.
Era membre del Reial Club de Tenis del Turó, junt amb Pilar Barril i Carme Puig, amb qui va disputar diversos tornejos i amb qui en ocasions va formar parella en dobles. La premsa contemporània la va definir com la jugadora «amb més classe» i la que més resultats internacionals havia assolit després de Lilí Álvarez i Pepa Chávarri.

### Tornejos internacionals

Junt amb Pilar Barril, va ser de les primeres dones espanyoles en jugar en tornejos internacionals de tenis després de la Segona Guerra Mundial. Entre els anys 1952 i 1957 va participar en el Torneig de Wimbledon en cinc ocasions. El juny de 1955, va guanyar a l’italiana Lea Pericoli i l’anglesa M. Parker i va perdre a la quarta ronda davant l’americana Doris Hart. Igualment, va jugar quatre vegades l'Open de Roma i en diverses ocasions els open de Suïssa a Gstaad (1953 i 1955), el de Menton (1953 i 1955), el de Montecarlo (1954 i 1955) i el torneig de Cannes (1953 i 1956). El 1955 també va prendre part al Torneig de Roland Garros.
Igualment, va disputar diversos tornejos a Estoril, Lisboa i Oporto, Zermatt (Suïssa), Bristol (1951), França (1957) o Flins (Àustria). i el 1953 va quedar finalista del de Lugano i el 1955 del de Wengen.

## Premis i reconeixements

L’any 1954 l'Ajuntament de Barcelona va concedir a Maria Josefa de Riba i Isabel Maier Muller, que els anys 1952 i 1953 havien estat campiones de Catalunya en la modalitat de tenis dobles, la Medalla de la ciutat al mèrit esportiu de bronze.
Junt amb altres tenistes com Andreu Gimeno, Manolo Orantes, Pere Masip, Emilio Martínez, Josefa Chávarri o Carmen Perea, va rebre l’homenatge als campions nacionals de la Federació Espanyola de Tenis l’any 1988.
Forma part del Club de los Grandes del Tenis Español, junt amb les tenistes Lilí Álvarez, Pilar Barril, Josefa Chávarri, Ana María Estalella, M. Carmen Hernández Coronado, Conchita Martínez i Arantxa Sánchez Vicario.

## Referències

* ↑ «María Josefa de Riba de Salas | Real Academia de la Historia». [Consulta: 4 setembre 2022].
* ↑ «Edición del miércoles, 22 noviembre 1933, página 12 - Hemeroteca - Lavanguardia.es». [Consulta: 4 setembre 2022].
* ↑ «Edición del viernes, 03 diciembre 1943, página 11 - Hemeroteca - Lavanguardia.es». [Consulta: 4 setembre 2022].
* 1 2 «La ex tenista Pepa Riba fallece a los 94 años | Tenis | deportes | elmundo.es». [Consulta: 4 setembre 2022].
* ↑ «Edición del miércoles, 15 julio 1953, página 20 - Hemeroteca - Lavanguardia.es». [Consulta: 4 setembre 2022].
* ↑ «Edición del sábado, 12 agosto 1944, página 10 - Hemeroteca - Lavanguardia.es». [Consulta: 4 setembre 2022].
* 1 2 «ABC MADRID 12-10-1969 página 154 - Archivo ABC», 12-08-2019. [Consulta: 4 setembre 2022].
* ↑ «Lea Pericoli of Italy plays a forehand return to María Josefa de Riba...» (en castellà). [Consulta: 4 setembre 2022].
* ↑ «The Championships 1955. Ladies' Singles» (en anglès). Wimbledon.com. [Consulta: 4 setembre 2022].
* ↑ «Tennis Abstract: Josefa De Riba Match Results, Splits, and Analysis». [Consulta: 4 setembre 2022].
* ↑ «Edición del miércoles, 09 junio 1954, página 26 - Hemeroteca - Lavanguardia.es». [Consulta: 4 setembre 2022].
* ↑ «Edición del miércoles, 06 febrero 1957, página 27 - Hemeroteca - Lavanguardia.es». [Consulta: 4 setembre 2022].
* ↑ «Edición del martes, 14 julio 1953, página 22 - Hemeroteca - Lavanguardia.es». [Consulta: 4 setembre 2022].
* ↑ «Edición del martes, 26 julio 1955, página 23 - Hemeroteca - Lavanguardia.es». [Consulta: 4 setembre 2022].
* ↑ «Edición del sábado, 16 enero 1954, página 12 - Hemeroteca - Lavanguardia.es». [Consulta: 4 setembre 2022].
* ↑ «Edición del lunes, 05 diciembre 1988, página 32 - Hemeroteca - Lavanguardia.es». [Consulta: 4 setembre 2022].
* ↑ «Club de los Grandes» (en castellà). [Consulta: 4 setembre 2022].